
             Nr.23/94/2006

BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea şi completarea Legii nr.346/2004 privind stimularea înfiinţării şi dezvoltării întreprinderilor mici şi mijlocii, trimisă cu adresa nr.P.l.x 429 din 08.05.2006, înregistrată sub nr.23/94 din 08.05.2006.


Potrivit prevederilor art.75 din Constituţia României, republicată, şi ale art.92 alin.(9) din Regulamentul Camerei Deputaţilor, republicată, în cazul acestei propuneri legislative, Camera Deputaţilor este Cameră decizională.



În raport de obiectul şi conţinutul său, propunerea legislativă face parte din categoria legilor ordinare.

PREŞEDINTE,

Dan Ioan Popescu

RAPORT

asupra propunerii legislative pentru modificarea şi completarea Legii nr.346/2004 privind stimularea înfiinţării şi dezvoltării 
întreprinderilor mici şi mijlocii


În conformitate cu art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere în fond, cu propunerea legislativă pentru modificarea şi completarea Legii nr.346/2004 privind stimularea înfiinţării şi dezvoltării întreprinderilor mici şi mijlocii, trimisă cu adresa nr.P.l.x 429 din 8 mai 2006, înregistrată sub nr.23/94 din 8 mai 2006.



Senatul, în calitate de primă Cameră sesizată, a respins propunerea legislativă în şedinţa din 27 aprilie 2006.



Potrivit prevederilor art.75 din Constituţia României, republicată, şi ale art.92 alin.(9) din Regulamentul Camerei Deputaţilor, republicat, în cazul acestei propuneri legislative, Camera Deputaţilor este Cameră decizională.



Comisia pentru buget, finanţe şi bănci, cu avizul nr.354/2006, a hotărât avizarea negativă a propunerii legislative.



Consiliul Legislativ a avizat favorabil propunerea legislativă, cu observaţii şi propuneri, conform avizului nr.1660/21.11.2005.


Guvernul, prin punctul său de vedere, nu susţine adoptarea propunerii legislative deoarece prin Ordonanţa Guvernului nr.27/2006 pentru modificarea şi completarea Legii nr.346/2004 privind stimularea înfiinţării şi dezvoltării întreprinderilor mici şi mijlocii, a fost transpusă în legislaţia naţională Recomandarea 2003/361/E.C. privind definiţia microîntreprinderilor, întreprinderilor mici şi mijlocii (aceasta fiind reglementarea principală cerută de iniţiator).



Prin această propunere legislativă (iniţiată de domnul senator PNL Viorel Arion) se propune modificarea şi completarea Legii nr.346/2004 privind stimularea înfiinţării şi dezvoltării întreprinderilor mici şi mijlocii, în sensul armonizării cu legislaţia europeană şi cu noile reglementări apărute pe plan intern, referitoare la ajutorul de stat pentru întreprinderi mici şi mijlocii.



În conformitate cu prevederile art.61 din Regulamentul Camerei Deputaţilor, membrii comisiei au examinat propunerea legislativă mai sus menţionată în şedinţa din 20 iunie 2006.


Din numărul total de 23 de membri ai Comisiei pentru industrii şi servicii au participat 21 de deputaţi.



În urma dezbaterii, membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea şi completarea Legii nr.346/2004 privind stimularea înfiinţării şi dezvoltării întreprinderilor mici şi mijlocii.



În raport de obiectul şi conţinutul său ce vizează modificarea unei legi ordinare, propunerea legislativă face parte din categoria legilor ordinare.

                  PREŞEDINTE,                                             SECRETAR,     
               Dan Ioan Popescu                                          Aurelia Vasile
Consilier,

Viorela Gondoş

